ผู้ถือหุ้น TFG เคาะปันผล 0.30 บ. จ่าย 23 พ.ค.นี้ รุกขยาย “ร้านไทยฟู้ดส์ เฟรชมาร์เก็ต”
ผู้ถือหุ้น TFG ไฟเขียวจ่ายปันผล 0.30 บาท พร้อมรับทรัพย์ 23 พ.ค.66 ย้ำแผนขยายสาขาธุรกิจค้าปลีก "ร้านไทย ฟู้ดส์ เฟรช มาร์เก็ต" เพิ่มเป็น 400 สาขาภายในปีนี้ หนุนรายได้โต
ผู้ถือหุ้น TFG ไฟเขียวจ่ายปันผล 0.30 บาท พร้อมรับทรัพย์ 23 พ.ค.66 ย้ำแผนขยายสาขาธุรกิจค้าปลีก "ร้านไทย ฟู้ดส์ เฟรช มาร์เก็ต" เพิ่มเป็น 400 สาขาภายในปีนี้ หนุนรายได้โตแกร่ง
26 เม.ย. 2566

นายเพชร นันทวิสัย ประธานเจ้าหน้าที่ปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ที่ประชุมสามัญผู้ถือหุ้นประจำปี 2566 วันที่ 25 เมษายน 2566 ที่ผ่านมามีมติอนุมัติจ่ายปันผลจากงวดผลการดำเนินงานในปี 2565 เป็นเงินสดในอัตรา 0.30 บาทต่อหุ้น ยีลด์เงินปันผลสูง 5.5% (จ่ายระหว่างกาล 0.10 บาท คิดเป็นยีลด์เงินปันผลรวม 7.9% ข้อมูลจาก www.set.or.th  ณ วันที่ 24 เมษายน 2566)
โดยจะจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฏรายชื่อ ณ วันกำหนดสิทธิผู้ถือหุ้น (Record Date) ในวันที่ 8 พฤษภาคม 2566 และกำหนดจ่ายเงินปันผลในวันที่ 23 พฤษภาคม 2566
ทั้งนี้ ผลการดำเนินงานของบริษัทฯในปี 2565 มีรายได้รวม 52,697 ล้านบาท เพิ่มขึ้น 48% จาก 35,503 ล้านบาท ในงวดเดียวกันของปีก่อน และมีกำไรสุทธิ 4,722 ล้านบาท เพิ่มขึ้น 741% จาก 562 ล้านบาท สร้างสถิติสูงสุดใหม่นับตั้งแต่จัดตั้งบริษัท
“แผนการดำเนินงานในปี 2566 บริษัทฯ ตั้งเป้าหมายรายได้เติบโตต่อเนื่อง โดยมีแผนขยายตลาดลูกค้ากลุ่มใหม่ๆ ทั้งในและต่างประเทศ เพื่อเพิ่มยอดขาย นอกเหนือจากโมเดลธุรกิจในส่วนของธุรกิจค้าปลีกที่จะกลายเป็นอีกแรงสนับสนุนให้ภาพรวมเป็นไปตามแผนงานที่วางไว้”
นอกจากนี้ TFG ยังให้ความสำคัญกับการขยายฐานธุรกิจค้าปลีกภายใต้แบรนด์ “ร้านไทย ฟู้ดส์ เฟรช มาร์เก็ต “มากขึ้น เพื่อเพิ่มมาร์จิ้น โดยมีแผนเปิดสาขาใหม่ เพิ่มเป็น 400 สาขาภายในปีนี้ (จากสิ้นปี 2565 มีประมาณ 220 สาขา) เพื่อรองรับความต้องการลูกค้า และเพิ่มการเข้าถึงของผู้บริโภคมากขึ้น